Kinderpornografie: Honderde verdagtes wêreldwyd in hegtenis geneem | Maroela Media
Meer as 300 verdagtes oor die hele wêreld is in hegtenis geneem nadat 'n kinderpornografie-webwerf op die donkerweb met bykans 'n kwartmiljoen kinderpornografiese video's ontdek is.
Die vermeende verdagtes is in 38 lande in hegtenis geneem, waaronder die Verenigde Koninkryk, Ierland, die Verenigde State en Saoedi-Arabië.
The Globe and Mail haal die departement van justisie in Amerika aan, wat sê 337 beweerde pedofiele in 12 verskillende lande is reeds tot 15 jaar tronkstraf gevonnis. Die jong meesterbrein agter dié pornografie-netwerk, die 23-jarige Jong Woo Son van Suid-Korea, is reeds vasgetrek en 'n vonnis van 18 maande tronkstraf opgelê.
Minstens 23 minderjarige slagoffers in die Verenigde State, Brittanje en Spanje is gered. Talle ander slagoffers in die video's is nog nie geïdentifiseer nie.
Matthew Falder (Foto: ANA)
Volgens The Independent is dié kinderpornografie-webwerf, genaamd Welcome To Video, al vier jaar lank aktief op die donkerweb met sowat 250 000 pornografiese video's wat onwettige seksdade met kinders, kleuters en babas toon. Die video's is al meer as 'n miljoen keer deur internetgebruikers afgelaai en in ruil vir kripto-geldeenhede soos bitcoin versprei.
Volgens The Globe and Mail is daar nog nie duidelikheid hoe die owerhede die webwerf op die donkerweb opgespoor het nie. Don Fort, hoof van die misdaadondersoekeenheid by die Amerikaanse binnelandse inkomstediens, sê die webwerf het aan die lig gekom ná die skuldigbevinding van die 29-jarige dr. Matthew Falder in 2018. Falder is tot 32 jaar tronkstraf gevonnis vir die bevordering van seksuele misdrywe op die internet. Toe die polisie sy aktiwiteite begin ondersoek, het hulle afgekom op die webwerf.
Owerhede van die Verenigde State, Brittanje en Suid-Korea beskryf dié pornografie-netwerk as een van die grootste aanlyn kinderpornografie-bedrywighede wat hulle tot dusver teëgekom het.
Nikki Holland, NCA-misdaadondersoekdirekteur, het vir The Telegraph gesê seksuele misdrywe op die donkerweb is vir hom een van die ergste oortredings denkbaar. "Hoewel misdadigers dink hulle sal nooit betrap word nie, moet hulle onthou: Slim vang altyd sy baas," sê Holland.
Ek stem saam, so belaglik, ek dink hulle moet dit hersien !
En die onskuldige kinders dra hierdie walglike dade lewenslank!!
Mens word siek as jy sulke goed moet lees
Daardie kinders se lewens is verwoes, sulke mense moet die doodstraf kry, van die meesterbrein tot die verkragter, almal van hulle!!
Hulle moet bietjie hier in Suid Afrika kom soek……
hier is van hulle ook baie!
Maar ja…… die vonnisse….. omkoopbare regters….. vrot sisteem, oral word mense links en regs verkrag, niemand doen veel daaraan nie en groot persentasie mense (JA DIS WAAR) keur dit maar goed…. veral die hoë-es van die wereld…. follow my eyes…